b'\n_START_ARTICLE_\nPuromicin\n_START_PARAGRAPH_\nPuromic\xc3\xadn je antibiotik iz skupine aminonukleozidov, ki ga proizvaja bakterija Streptomyces alboniger. Za zdravljenje ljudi ni uporaben, saj prepre\xc4\x8duje normalno rast \xc4\x8dlove\xc5\xa1kih celic. Znan je predvsem kot snov, ki je omogo\xc4\x8dila raziskave poteka sinteze proteinov v celicah. Ta proces puromicin namre\xc4\x8d zavira s tem, da se ve\xc5\xbee na ribosom in prepre\xc4\x8duje podalj\xc5\xa1evanje polipeptidne verige. Proteini tako ne morejo nastati v celoti in celica odmre. Pre\xc5\xbeivijo lahko samo celice, v katere smo umetno vstavili gen za puromicin-N-acetiltransferazo. Zato puromicin raziskovalci uporabljajo kot selekcijski marker za rast takih vrst gojenih celic, ki vsebujejo omenjeni gen.'